B. Osobitná časť

K Čl. I: 

K bodu 1: 
 
Ide o legislatívno-technickú úpravu § 16 ods. 1 písm. a) súvisiacu s navrhovaným znením § 125 ods. 2 (bod 15). 
 
K bodu 2: 
 
Navrhovaná právna úprava § 26 ods. 1 písm. n) nadväzuje na zámer Ministerstva spravodlivosti Slovenskej republiky s účinnosťou od 1. januára 2009 zlúčiť vojenské súdy s určenými všeobecnými súdmi. Tento zámer je vyjadrený v návrhu zákona, ktorým sa mení a dopĺňa zákon č.  757/2004 Z.z. o súdoch a o zmene a doplnení niektorých zákonov.  
 
Okrem toho, navrhovaná právna úprava reaguje aj na skutočnosť, že vyhláška Ministerstva spravodlivosti Slovenskej republiky č. 120/2005 Z.z. o používaní úradného odevu sudcami, prokurátormi a advokátmi v konaní pred súdom ustanovila povinnosť mať oblečený talár aj pre sudcov vojenských súdov a advokátov.  Podľa platnej právnej úpravy prokurátori vojenských prokuratúr sú povinní mať oblečený talár len v konaní pred Najvyšším súdom Slovenskej republiky. V konaní pred vojenskými súdmi ich úradným odevom je vojenská rovnošata. Za účelom zjednotenia používania taláru v konaní pred súdmi sudcami, prokurátormi a advokátmi sa navrhuje ustanoviť, aby aj vojenskí prokurátori boli povinní mať oblečený talár na hlavnom pojednávaní a verejnom zasadnutí každého súdu, teda aj vojenského súdu či iného súdu s pôsobnosťou vo veciach vojenského súdnictva. V uvedenom zmysle bude potrebné zmeniť aj vyhlášku Ministerstva spravodlivosti Slovenskej republiky č.  120/2005 Z.z. o používaní úradného odevu sudcami, prokurátormi a advokátmi v konaní pred súdom, ktorá v § 3 ods. 1 ustanovuje, že úradným odevom prokurátora na hlavnom pojednávaní a verejnom zasadnutí vojenského súdu je vojenská rovnošata. 
 
K bodu 3: 
 
Navrhovaná právna úprava § 28 ods. 2 písm. b) reaguje na zavedenie meny euro v Slovenskej republike. Suma 200 000 Sk, t.j. hodnota hnuteľnej veci, po presiahnutí ktorej musí prokurátor hnuteľnú vec uviesť v majetkovom priznaní, sa navrhuje zmeniť na sumu 6 700 eur. 
 
K bodu 4: 
 
Navrhovaná právna úprava  § 28 ods. 2 písm. c) reaguje na zavedenie meny euro v Slovenskej republike. Suma 200 000 Sk, t.j. hodnota majetkového práva a inej majetkovej hodnoty, po presiahnutí ktorej musí prokurátor majetkové právo a inú majetkovú hodnotu uviesť v majetkovom priznaní, sa navrhuje zmeniť na sumu 6 700 eur. 
 
K bodu 5: 
 
Navrhovaná právna úprava  § 28 ods. 2 písm. d) reaguje na zavedenie meny euro v Slovenskej republike. Suma 200 000 Sk a suma 500 000 Sk, t.j. hodnota hnuteľných vecí, majetkových práv a iných majetkových hodnôt, od ktorej závisí, či hnuteľné veci, majetkové práva a iné majetkové hodnoty musí prokurátor uviesť v majetkovom priznaní, sa navrhuje zmeniť na sumu 6 700 eur a sumu 17 000 eur. 
 
K bodu 6: 
 
Navrhovaná právna úprava ustanovenia § 78 nadväzuje na právnu úpravu uvedenú v bode 2 /§ 26 ods. 1 písm. n)/.  
 
Súčasne sa touto právnou úpravou odstráni doterajší rozpor medzi ustanovením §  78 ods.  2 zákona č. 154/2001 Z.z. o prokurátoroch a právnych čakateľoch prokuratúry a ustanovením § 92 ods.  2 písm. c) zákona č. 757/2004 Z.z. o súdoch a o zmene a doplnení niektorých zákonov. 
 
Podľa § 78 ods. 2 zákona č. 154/2001 Z.z. o prokurátoroch a právnych čakateľoch prokuratúry podrobnosti o úradnom odeve (talári) prokurátora ustanoví smernica, ktorú vydá generálny prokurátor; táto smernica sa uverejní v Zbierke zákonov Slovenskej republiky. Generálny prokurátor Slovenskej republiky túto zákonnú povinnosť splnil a vydal smernicu č.  199/2001 Z.z., ktorou sa upravujú podrobnosti o úradnom odeve prokurátora.  
 
Napriek uvedenej právnej úprave  1. apríla 2005 nadobudol účinnosť zákon č. 757/2004 Z.z. o súdoch a o zmene a doplnení niektorých zákonov, ktorý v § 92 ods. 2 písm. c) splnomocnil Ministerstvo spravodlivosti Slovenskej republiky na vydanie všeobecne záväzného právneho predpisu, ktorý ustanoví podrobnosti o používaní úradného odevu sudcami, prokurátormi a advokátmi v konaní pred súdmi. Na základe tohto ustanovenia bola vydaná vyhláška Ministerstva spravodlivosti Slovenskej republiky č.  120/2005 Z.z. o používaní úradného odevu sudcami, prokurátormi a advokátmi v konaní pred súdom. Táto vyhláška v prílohe upravuje aj vzhľad prokurátorského talára, preto je potrebné prijať navrhovanú právnu úpravu ustanovenia § 78.  
 
K bodu 7: 
 
Ide o legislatívno-technickú úpravu ustanovenia § 92 ods. 1, ktorá súvisí s právnou úpravou uvedenou v bode 13 (označenie doterajšieho § 122 ods. 5 ako § 122 ods. 4).   
 
K bodu 8: 
 
Navrhovaná právna úprava  § 98 ods. 1 reaguje na zavedenie meny euro v Slovenskej republike. Doterajšie sumy funkčných príplatkov za riadiacu činnosť vyjadrené v slovenských korunách sú prepočítané konverzným kurzom  podľa zásad ustanovených v zákone č. 659/2007 Z.z. o zavedení meny euro v Slovenskej republike a o zmene a doplnení niektorých zákonov. 
 
Súčasne sa navrhuje priznať funkčný príplatok za riadiacu činnosť zástupcovi hlavného vojenského prokurátora a zástupcovi špeciálneho prokurátora v rovnakej sume, ako generálnemu riaditeľovi sekcie generálnej prokuratúry. Doterajšia právna úprava je nesystémová. Do právomoci zástupcu hlavného vojenského prokurátora patrí  riadenie riaditeľov odborov vojenskej súčasti generálnej prokuratúry a do právomoci zástupcu špeciálneho prokurátora patrí riadenie riaditeľov odborov Úradu špeciálnej prokuratúry, ktorý je osobitnou súčasťou generálnej prokuratúry  s pôsobnosťou pre celé územie Slovenskej republiky (§ 38 zákona č. 153/2001 Z.z. o prokuratúre). Z tohto dôvodu nemožno považovať za správne, ak ich funkčný príplatok naďalej zostane  na rovnakej úrovni ako funkčný príplatok im podriadených riaditeľov odborov generálnej prokuratúry.  
 
K bodu 9: 
 
Navrhovaná právna úprava  § 109 ods. 1 reaguje na zavedenie meny euro v Slovenskej republike. Doterajšie sumy príplatkov za prípravu právneho čakateľa prokuratúry vyjadrené v slovenských korunách sú prepočítané konverzným kurzom  podľa zásad ustanovených v zákone č. 659/2007 Z.z. o zavedení meny euro v Slovenskej republike a o zmene a doplnení niektorých zákonov. 
 
K bodu 10: 
 
Navrhovaná právna úprava  § 113 ods. 1 reaguje na zavedenie meny euro v Slovenskej republike. Doterajšia  suma osobitného príplatku za výkon funkcie na úseku boja s organizovaným zločinom alebo závažnej protispoločenskej činnosti je prepočítaná  konverzným kurzom  podľa zásad ustanovených v zákone č. 659/2007 Z.z. o zavedení meny euro v Slovenskej republike a o zmene a doplnení niektorých zákonov. 
 
K bodom 11 až 14: 
 
Účelom navrhovanej právnej úpravy § 121 a § 122 je ustanoviť bezhotovostný spôsob výplaty platov na prokuratúre, a tým znížiť nároky na administratívu spojenú s vyplácaním platov  na pracovisku. 
 
Súčasne navrhovaná právna úprava terminologicky reaguje na zavedenie meny euro v Slovenskej republike. 
 
K bodu 15: 
 
Navrhovaná právna úprava § 125 ods. 2 nadväzuje na právnu úpravu § 134, ktorý upravuje dôchodkové zabezpečenie prokurátora. Touto právnou úpravou sa zabezpečuje nárok na odchodné prokurátorov z rovnakých dôvodov ako u sudcov (§ 21 ods. 2 zákona č.  385/2000 Z.z. o sudcoch a prísediacich). 
 
K bodu 16: 
 
Navrhovaná právna úprava § 128 ods. 6 nadväzuje na právnu úpravu ustanovenia § 122 a spresňuje právnu úpravu týkajúcu sa vyplácania odchodného a úmrtného - ustanovuje, že odchodné a úmrtné sa vypláca v mene euro, ustanovuje spôsob výplaty odchodného a úmrtného  a ustanovuje povinnosť služobného úradu vydať oprávnenej osobe písomný doklad obsahujúci údaje o odchodnom alebo  úmrtnom, ako aj  povinnosť služobného úradu umožniť oprávnenej osobe na základe jej žiadosti  nazrieť do podkladov, na základe ktorých sa určila suma odchodného alebo úmrtného. 
 
K bodu 17: 
 
Navrhovanou právnou úpravou sa spresňuje platné znenie § 129 vo vzťahu k ustanoveniam § 125 až 128, a to aj so zreteľom na právnu úpravu § 134 a navrhované znenie § 144 (bod 20). 
 
K bodu 18: 
 
Ide o legislatívno-technickú úpravu, ktorá nadväzuje na právnu úpravu uvedenú v bode 17 - aktualizáciu citácie v poznámke pod čiarou k odkazu 48 uvedenému v § 129. 
 
K bodu 19: 
 
Ide o legislatívno-technickú úpravu, ktorá reaguje na zavedenie meny euro v Slovenskej republike.  
 
K bodu 20: 
 
Navrhovanou právnou úpravou sa odstráni zrejmý rozpor medzi  ustanoveniami § 134 a  § 144 vo vzťahu k prokurátorom vojenských prokuratúr spôsobený zákonom č. 586/2004 Z.z., ktorým sa mení a dopĺňa zákon č. 385/2000 Z.z. o sudcoch a prísediacich a o zmene a doplnení niektorých zákonov v znení neskorších predpisov. Tento zákon v čl. III s účinnosťou od 1. januára 2005 v ustanovení § 134 ods. 1 zákona č. 154/2001 Z.z. o prokurátoroch a právnych čakateľoch prokuratúry priznal právo na príplatok za výkon funkcie prokurátora výslovne aj prokurátorom vojenských prokuratúr, ktorí majú nárok na výplatu výsluhového dôchodku alebo invalidného výsluhového dôchodku, ak im zanikne služobný pomer prokurátora. Súčasne v ustanovení §  134 ods. 2 bolo priznané za podmienok ustanovených zákonom aj pozostalým po zomretom prokurátorovi vojenskej prokuratúry  právo  na príplatok k vdovskému výsluhovému dôchodku, vdoveckému výsluhovému dôchodku alebo sirotskému výsluhovému dôchodku. Je nepochybné, že nová dikcia § 134, ktorá nadobudla účinnosť 1. januára 2005, len nedopatrením nebola premietnutá aj do ustanovenia § 144, ktorý ustanovuje, že ustanovenia §  130 ods. 2 a § 131 až 143 sa nevzťahujú na prokurátora vojenskej prokuratúry. 
 
Účelom navrhovanej právnej úpravy je odstrániť tento priamy rozpor medzi ustanoveniami toho istého zákona s rozdielnym dátumom nadobudnutia účinnosti a interpretačné problémy, ktoré v aplikačnej praxi je možné odstrániť v súčasnosti iba za použitia zásady „lex posteriori derogat (legi) priori“. 
 
K bodu 21: 
 
Navrhovaná právna úprava  § 173 ods. 2 písm. c) reaguje na zavedenie meny euro v Slovenskej republike a výrazný nárast cien náhrobných pomníkov a tabulí. Navrhuje sa, aby doterajšia sumu 25 000 Sk, do ktorej možno priznať náhradu nákladov za zriadenie pomníka alebo náhrobnej tabule v prípade, ak prokurátor zomrie následkom služobného úrazu alebo choroby z povolania, bola nahradená sumou zodpovedajúcou 40% z priemerného platu prokurátora. 
 
K bodu 22:	 
 
Navrhovaná právna úprava § 179 ods. 3 reaguje na zavedenie meny euro v Slovenskej republike. Navrhuje sa, aby pri zodpovednosti štátu za škodu na odložených veciach bola suma 15 000 Sk nahradená sumou 500 eur. 
 
K bodu 23: 
 
Ide o legislatívno-technickú úpravu nadväzujúcu  na právnu úpravu uvedenú v bode 6, v ktorom sa vypúšťa poznámka pod čiarou k odkazu 32. 
 
K Čl. II: 
 
So zreteľom na predmet navrhovanej právnej úpravy sa navrhuje, aby tento zákon nadobudol účinnosť 1. januára 2009,  teda v deň zavedenia meny euro v Slovenskej republike.